Na osnovu člana 77. stav 5. Zakona o zaštiti prirode ("SIužbene novine Federacije BiH", br. 66/13 i 10/25), federalna ministrica okoliša i turizma donosi

**PRAVILNIK**  
**O NAČINU PROVOĐENJA PROCJENE RIZIKA I IZRADE STUDIJE PROCJENE RIZIKA UVOĐENJA, PONOVNOG UVOĐENJA I UZGOJA STRANIH VRSTA I POSTUPAK IZDAVANJA DOZVOLE ZA UNOŠENJE STRANIH VRSTA U FEDERACIJU BOSNE I HERCEGOVINE**

**POGLAVLJE I. OPĆE ODREDBE**

**Član 1.**  
**(Predmet)**

Ovim pravilnikom propisuje se način provođenja procjene rizika i sadržaj i način izrade studije o procjeni rizika za uvođenje stranih divljih vrsta u prirodu, ponovno uvođenje nestalih domaćih divljih vrsta u prirodu, te uzgoju stranih divljih vrsta ili ponovno uvođenje nestalih domaćih divljih vrsta, kao i postupak izdavanja dozvole za uvođenje ili uzgoj domaćih ili stranih divljih vrsta u Federaciji Bosne i Hercegovine (u daljnjem tekstu: Federacija BiH).

**Član 2.**  
**(Pojmovi i definicije)**

U smislu ovog pravilnika, pojedini pojmovi imaju sljedeće značenje:

1. **Uvođenje i ponovno uvođenje** podrazumijeva se jednokratno ili unaprijed planirano višekratno uvođenje (koje se sastoji od parcijalnih uvođenja) tokom razdoblja od najviše pet godina, ako se radi o uvođenju i uzgoju stranih ili domaćih divljih vrsta, odnosno najviše deset godina, ako se radi o ponovnom uvođenju stranih ili nestalih domaćih divljih vrsta.
2. **Dodatno uvođenje ili dodatno ponovno uvođenje** smatra se dodavanje jedinki iste vrste već postojećoj populaciji, kako bi se osigurala njena stabilnost.

**Član 3.**

**(Obaveza izrade Studije o procjeni rizika)**

1. U skladu sa članom 77. st. 4. i 5. Zakona o zaštiti prirode ("SIužbene novine Federacije BiH", br. 66/13 i 10/25) – u daljem tekstu: Zakon), obavezu izrade Studije o procjeni rizika (u daljem tekst: Studija) ima svako pravno i fizičko lice koje podnosi zahtjev za izdavanje dozvole za vršenje u sljedećih poslova:
2. uvođenje strane divlje vrste ili ponovno uvođenje nestale domaće divlje vrste, ili
3. uzgoj strane divlje vrste.
4. Izrada Studije nije potrebna za slučaj kada se namjerava dodatno ponovno uvođenje domaće divlje vrste koja će dovesti do povećanja biološke raznolikosti i očuvanja prirode.
5. Studija predstavlja dokument na osnovu kojeg se izdaje dozvola za uvođenje, ponovno uvođenje ili uzgoj vrsta iz stava (1) ovog člana.

**POGLAVLJE II. IZRADA I SADRŽAJ STUDIJE I PROCJENA RIZIKA**

**Član 4.**  
**(Procjena rizika osnov za izradu studije)**

1. Studija se izrađuje za svako uvođenje i ponovno uvođenje posebno, ili za uzgoj vrste iz člana 3. ovog pravilnika, pri čemu se rizik procjenjuje za svaku taksonomsku kategoriju, pa i nižu od vrste.
2. Procjena rizika je potrebna i za pojedinačne dijelove biljaka, životinja i gljiva koje su sposobne za samostalno razmnožavanje na bilo koji način.
3. Izuzetno, rizik se ne procjenjuje za svaki uzgoj strane divlje vrste posebno ako isti podnosilac zahtjeva uzgaja strane divlje vrste iste taksonomske kategorije od početka uzgoja u istim uslovima i na istoj lokaciji u periodu od pet godina.
4. U slučaju dodatnog uvođenja ili uzgoja nakon perioda od pet godina od prvog uvođenja, odnosno dodatnog ponovnog uvođenja, nakon perioda od deset godina od prvoga ponovnog uvođenja, nova procjena rizika se provodi na osnovu prvobitne procjene rizika, uz dopunske procjene mogućih posljedica koje su nastale zbog prvobitnog uvođenja, ponovnog uvođenja ili uzgoja, te uz dopune novim naučnim i stručnim dostignućima o biologiji, ekologiji, invazivnosti i drugim karakteristikama vrste.

**Član 5.**  
**(Opći elementi za procjenu rizika)**

1. Pri izradi Studije, rizik se procjenjuje na osnovu opšte poznatih podataka koji mogu uključivati i već postojeće procjene za istu taksonomsku kategoriju u istim ili sličnim ekološkim sistemima na drugim lokacijama.
2. Ekološki sistemi se smatraju sličnima, ako se kvalitativno i kvantitativno ne razlikuju bitno po svojim biotičkim i abiotičkim svojstvima (fizičko-hemijska svojstva, klimatski uslovi, prisutni stanišni tipovi, flora, fauna i sl.).
3. Podatke o procjeni rizika, pri izradi Studije, potrebno je kvantitativno i kvalitativno vrednovati i izraziti.
4. Pri procjeni rizika primjenjuje se načelo predostrožnosti.

**Član 6.**  
**(Izrada Studije i vrednovanje uticaja na vrstu)**

1. Pri izradi i vrednovanju Studije, posebno se uzima u obzir:
2. svrha uvođenja, ponovnog uvođenja ili uzgoja vrste,
3. svojstva i osobine vrste koja se uvodi, ponovno uvodi ili uzgaja,
4. osobine ekološkog sistema i staništa u koji se vrsta uvodi ili ponovno uvodi, a posebno očuvanje njegovog prirodnog stanja,
5. utjecaj unošenja vrste na samo stanište i ekološki sistem, te
6. utjecaj unošenja vrste na postojeće vrste u ekološkom sistemu, posebno na zaštićene i strogo zaštićene vrste i ostale vrste bitne za očuvanje integriteta staništa i ekološkog sistema.
7. Pri izradi Studije i vrednovanju utjecaja na prirodu, potreb­no je voditi računa prije svega o opasnosti od:
8. zauzimanja prostora domaćih vrsta, borbe za hranu i sl.,
9. istiskivanja ili ugrožavanja domaćih vrsta, ugrožavanja njihovog zdravlja i/ili zdravlja ljudi,
10. ukrštavanja s udomaćenim vrstama, te s tim u vezi, mogućeg gubitka genetskog materijala i raznolikosti,
11. gubitka ili degradacije staništa, te
12. drugih posljedica koje su štetne za prirodu, zdravlje ljudi i biološku raznolikost.
13. Kod izrade Studije i vrednovanju utjecaja na prirodu, kontinuirano se vodi računa o stvarnim i mogućim, kratkoročnim i dugoročnim, te neposrednim i posrednim učincima na prirodu.

**Član 7.**  
**(Sadržaj Studije sa elementima procjene rizika)**

1. Studija obavezno sadrži:
2. svrhu i cilj uvođenja, ponovnog uvođenja ili uzgoja vrste,
3. opis korištene metodologije za procjenu rizika,
4. opis bioloških i ekoloških karakteristika strane divlje vrste ili nestale domaće/autohtone divlje vrste,
5. opis ekološkog sistema u koji se vrsta uvodi, ponovno uvodi ili se uzgaja,
6. opis namjeravanog uvođenja, ponovnog uvođenja ili uzgoja,
7. ocjenu očekivanih utjecaja na prirodu i promjena u prirodi,
8. prijedlog mjera za sprječavanje mogućih štetnih utjecaja na staništa i ekološke sisteme i u njima prisutne vrste,
9. specijalna upozorenja, upute i preporuke,
10. zaključnu procjenu rizika, i
11. sažetak Studije priređen za širu javnost radi pribavljanja mišljenja javnosti.
12. Obavezni prilozi Studije su:
13. karta s prikazom tačne lokacije i pojedinačnih prostornih i geografskih značajki, te posebnosti stvarnog područja uvođenja, ponovnog uvođenja ili uzgoja (prirodne vrijednosti, ekološki sistem, stanište i ekološki važna područja), kao i šireg utjecajnog područja,
14. karta potencijalne rasprostranjenosti vrste koja se uvodi, ponovno uvodi ili uzgaja,
15. posebni prilozi na kojima su prikazani svi rezultati mjerenja, grafikoni, tablice i druga dokumentacija koja zbog obima ili drugih razloga nije uvrštena u tekstualni dio Studije, te
16. izvori korištenih podataka.
17. Karte iz stava (2) ovoga člana izrađuju se u mjerilu koje pri podnošenju zahtjeva odredi Federalno ministarstvo okoliša i turizma (u daljem tekstu: Federalno ministarstvo).

**Član 8.**  
**(Opis korištene metodologije za procjenu rizika)**

Korištenu metodologiju za procjenu rizika potrebno je detaljno opisati, navesti razloge izbora metodologije, te obrazložiti njezine prednosti, optimalnost, primjenjivost na razmatrani slučaj i iskustvo pri korištenju u drugim slučajevima.

**Član 9.**  
**(Opis bioloških i ekoloških karakteristika vrste)**

Vrsta koja se uvodi, ponovno uvodi ili uzgaja, mora sadržavati:

1. taksonomski status vrste, uključujući naučni i naziv na lokalnom jeziku vrste, roda i po potrebi nižeg taksona (podvrsta, varijetet, forma, sorta, pasmina itd.), a ako lokalni naziv ne postoji, navodi se samo naučni naziv,
2. ekologiju vrste i nišu koju zauzima unutar ekološkog sistema,
3. kada je riječ o uvođenju ili uzgoju, podatak o tome da li se ta vrsta nalazi na evropskom i/ili nacionalnom popisu invazivnih stranih vrsta,
4. područje prirodne rasprostranjenosti, specifičnosti podvrste ili populacije,
5. za ponovno uvođenje, treba navesti historijske podatke o rasprostranjenosti i razloge nestanka vrste,
6. način razmnožavanja i širenja vrste,
7. genotipska i fenotipska svojstva vrste, s naglaskom na osobine koje bi mogle utjecati na domaće vrste i staništa, posebno kod uvođenja, ili dinamiku ekološkog sistema u cjelini,
8. opis međusobnih utjecaja vrste koja se uvodi i već prisutnih vrsta, osobito one vrste na koje vrsta koja se uvodi može negativno utjecati, te
9. opis utjecaja i posljedica uvođenja, ponovnog uvođenja ili uzgoja iste vrste u drugim državama u sličnom ekološkom sistemu.

**Član 10.**  
**(Opis ekološkog sistema)**

1. Opis ekološkog sistema u koji se vrsta uvodi, ponovno uvodi ili na području kojeg se uzgaja, izrađuje se na osnovu javnih podataka iz baza podataka koje prikupljaju državna i lokalna tijela ili druge pravne osobe s javnim ovlastima, te na osnovi javno dostupnih recenziranih naučnih ili stručnih radova. Ako javni podaci ne postoje, može ih pripremiti sam izrađivač Studije.
2. Opis ekološkog sistema mora sadržavati podatke o:
3. tačnoj lokaciji uvođenja, ponovnog uvođenja ili uzgoja,
4. klimatskim, geografskim i ekološkim osobenostima i mogućim specifičnostima,
5. biološkoj raznolikosti s popisom prisutnih domaćih biljnih, životinjskih i vrsta gljiva, staništa na koje se očekuje utjecaj vrsta koje se uvode, ponovno uvode ili uzgajaju,
6. očuvanosti ekološkog sistema u koji se vrsta uvodi, ponovno uvodi ili na području kojeg se uzgaja,
7. specifičnostima ekološkog sistema – prirodna stabilnost, osjet­ljivost, te sposobnost samoregulacije i regeneracije,
8. prisutnosti i blizini zaštićenih prirodnih vrijednosti, ekološ­koj mreži, te staništima rijetkih i ugroženih vrsta,
9. već prisutnim stranim vrstama, uključujući podatke o njihovoj brojnosti i utjecaju na prirodu,
10. prostornim karakteristikama s opisom terena - reljef, plodnost tla, stabilnost, nosivost, hidrološke značajke, te
11. infrastrukturnoj opremljenosti i prometu na tom području.

**Član 11.**  
**(Opis namjeravanog uvođenja, ponovnog uvođenja ili uzgoja)**

Opis namjeravanog uvođenja, ponovnog uvođenja ili uzgoja, mora sadržavati podatke o:

1. broju ili količini jedinki divlje vrste koje će se uvoditi, ponovno uvoditi ili uzgajati, njihovih razvojnih nivoa i oblika, a za životinjske vrste i pol, te starost jedinki,
2. porijeklu jedinki koje se uvode, ponovno uvode ili uzgajaju,
3. načinu uvođenja, ponovnog uvođenja ili uzgoja, uključujući vremenski raspored tokom godine,
4. predviđenoj veličini područja naseljavanja ili uzgoja,
5. karakteristikama ekološkog sistema na koje uvođenje, ponovno uvođenje ili uzgoj može utjecati,
6. veličini šireg utjecajnog područja uvođenja, ponovnog uvođenja ili uzgoja,
7. rezultatima i informacijama o prethodnim uvođenjima ili uzgoju vrste u sličnom ili drugačijem ekološkom sistemu, ako te informacije postoje, te
8. građevinskim i prostornim, tehničkim i tehnološkim značajkama zahvata radi ublažavanja ili sprječavanja neželjenih posljedica.

**Član 12.**  
**(Ocjena očekivanih utjecaja na prirodu i promjena u prirodi)**

U ocjeni očekivanih utjecaja na prirodu i promjena u prirodi, na osnovu uvođenja, ponovnog uvođenja ili uzgoja vrsta, potrebno je navesti i ocijeniti sve utjecaje, pa i one koji bi se mogli smatrati beznačajnim ili zanemarivim, a posebno:

1. vjerovatnosti da se strana vrsta udomaći ili postane invazivna u staništu ili širem ekološkom sistemu,
2. vjerovatnosti da će strana vrsta na bilo koji način ugroziti populacije prisutnih domaćih divljih vrsta u ekološkoj niši koju će vjerovatno zaposjesti,
3. vjerovatnosti da će strana vrsta na bilo koji način ugroziti populacije prisutnih zavičajnih divljih vrsta koje su potencijalna hrana postojećim domaćim ili stranim vrstama,
4. vjerovatnosti da će se na bilo koji način ugroziti staništa na području uvođenja,
5. vjerovatnosti da će strana vrsta ugroziti postojeće populacije domaćih divljih vrsta koje su ključne za održavanje ravnoteže u ekološkom sistemu,
6. vjerovatnosti da na bilo koji način budu dodatno ugrožene zaštićene domaće vrste, endemi te ugroženi i rijetki stanišni tipovi,
7. mogućnosti i potreba uvođenja zaštitnih zona radi sprječavanja mogućeg širenja ili negativnih utjecaja stranih vrsta, i
8. mogućnosti i količine neželjenih pojava i nepopravljivih posljedica s financijskom procjenom eventualne štete.

**Član 13.**  
**(Prijedlog mjera za sprječavanje mogućih štetnih utjecaja)**

U prijedlogu mjera za sprječavanje mogućih štetnih utjecaja na staništa i ekološke sisteme i u njima prisutne vrste, potrebno je navesti:

1. vrste, količinu i svojstva stranih vrsta te predviđeno upravljanje i mjere za njihovu upotrebu, skladištenje, prijevoz i uklanjanje,
2. moguće i predviđene mjere kojima bi se smanjila mogućnost negativnog utjecaja na domaće vrste, staništa i ekološke sisteme,
3. prikaz oštećenja prirode i vjerovatnost oštećenja do kojeg bi moglo doći, površinu pogođenog područja, posljedice za ekološki sistem i ljudsko zdravlje i moguće ekonomske i privredne gubit­ke, i
4. potrebne mjere intervencije radi smanjivanja ili sprječavanja mogućih negativnih posljedica.

**Član 14.**  
**(Specijalna upozorenja, upute i preporuke)**

Specijalna upozorenja, upute i preporuke mjera unose se u Studiju, ako se u procjeni rizika utvrdi da uvođenje, ponovno uvođenje ili uzgoj, predstavlja značajan rizik za prirodu. Ovdje je potrebno navesti i područje na kojem su te mjere potrebne, te ocijeniti njihovu primjerenost.

**Član 15.**  
**(Zaključna procjena rizika)**

1. U zaključnoj procjeni rizika može se utvrditi:
2. da uvođenje, ponovno uvođenje ili uzgoj, neće ugroziti prirodnu ravnotežu i biološku raznolikost, ili
3. da će uvođenje, ponovno uvođenje ili uzgoj, ugroziti ili promijeniti prirodnu ravnotežu, te ugroziti i oštetiti biološku raznolikost, ili
4. da uvođenje, ponovno uvođenje ili uzgoj, mogu promijeniti prirodnu ravnotežu ili biološku raznolikost ali je rizik za prirodu prihvatljiv, očekivan i savladiv. U tom slučaju se utvrđuju uslovi i opseg uvođenja, način ovladavanja rizikom i mjere zaštite, način sanacije moguće štete, praćenja i nadzora vrste, te izvještavanje o rezultatima i posljedicama uvođenja i uzgoja.
5. Ako izrađivač Studije ocijeni da značenje uvođenja, ponovnog uvođenja ili uzgoja, s obzirom na očekivane utjecaje na prirodu i mjere zaštite, nije mogao cjelovito utvrditi, to će navesti u zaključnom dijelu Studije, uz obrazloženje.

**Član 16.**  
**(Navođenje ostalih podataka u Studiju)**

1. Studija mora sadržavati podatke o izrađivaču i o osobama koje su sudjelovale u izradi Studije ili njenih dijelova.
2. Studiju i sve njene sastavne dijelove mora svojim potpisom potvrditi izrađivač.

**POGLAVLJE III. POSTUPAK IZDAVANJA DOZVOLE I PRIBAVLJANJE MIŠLJENJA JAVNOSTI**

**Član 17.**  
**(Izdavanje dozvole za uvođenje, ponovno uvođenje ili uzgoj vrsta)**

1. Uvođenje, ponovno uvođenje ili uzgoj vrsta iz člana 3. ovog pravilnika, može se vršiti samo na osnovu dozvole koju izdaje Federalno ministarstvo.
2. Pravna i fizička lica koja namjeravaju uvoditi, ponovno uvoditi ili uzgajati vrste, dužni su Federalnom ministarstvu, podnijeti zahtjev za izdavanje dozvole iz stava (1) ovog člana.
3. Izdavanje dozvole vrši se prema uslovima utvrđenim ovim pravilnikom.

**Član 18.**

**(Sadržaj zahtjeva)**

1. Zahtjev za izdavanje dozvole iz člana 17. ovog pravilnika, sadrži sljedeće:
2. naziv i sjedište pravne osobe odnosno ime, prezime i prebivalište fizičke osobe podnositelja zahtjeva,
3. naučni naziv vrste i naziv na lokalnom jeziku ako postoji,
4. svrhu uvođenja, ponovnog uvođenja ili uzgoja vrste,
5. broj ili količinu jedinki divlje vrste koja će se uvoditi, ponovno uvoditi ili uzgajati, njihove razvojne stadije i oblike, a za životinjske vrste i pol te starost jedinki koje će se uvoditi, ponovno uvoditi ili uzgajati,
6. porijeklo jedinki,
7. način uvođenja, ponovnog uvođenja ili uzgoja, uključujući vremenski raspored tokom godine,
8. opis mjesta uzgoja s posebnim naglaskom na ograničenja koja sprječavaju ulazak i/ili izlazak jedinki iste ili druge vrste i/ili bijeg jedinki koje se uzgajaju, njihovih potomaka ili rasplodnih stanica i drugih rasplodnih oblika, u neposredni okoliš, te
9. predviđenu veličinu područja s tačnom lokacijom uvođenja, ponovnog uvođenja ili uzgoja.
10. Uz zahtjev, prilaže se Studija sastavljena prema odredbama ovoga pravilnika.
11. Zahtjev se podnosi na Obrascu broj 1. koji se nalazi u prilogu ovog pravilnika i čini njegov sastavni dio.

**Član 19.**  
**(Dopuna zahtjeva i rokovi)**

1. Ako je podneseni zahtjev nepotpun, Federalno ministarstvo će podnositelju ostaviti rok za dopunu zahtjeva. Dužinu roka odredit će ovisno o vrsti dopune koja je potrebna, a najviše 30 dana od prijema obavijesti. Ukoliko podnositelj ne dopuni zahtjev u određenom roku, Federalno ministarstvo će zaključkom odbaciti zahtjev, u skladu sa odredbama Zakona o upravnom postupku (Službene novine Federacije BiH", br. 2/98, 48/99 i 61/22 - u daljem tekstu: ZUP).
2. Podnositelj zahtjeva se može, radi zaštite svojih prava, obratiti nadležnom sudu.
3. U daljem postupku, Federalno ministarstvo će, u rješavanju zahtjeva, postupati u skladu sa odredbama ZUP-a.

**Član 20.**  
**(Komisija za izdavanje stručnog mišljenja)**

1. Federalno ministarstvo formira Komisiju za zaštitu prirode (u daljnjem tekstu: Komisija).
2. Komisija je sastavljena od pet članova, od kojih su dva člana predstavnici Federalnog ministarstva, a ostali članovi su iz institucija koje se bave poslovima zaštite prirode.
3. Imenovanje članova Komisije iz stava (2) ovog člana, vrši Federalno ministarstvo rješenjem.

**Član 21.**

**(Pribavljanje stručnog mišljenja Komisije)**

1. Kada Federalno ministarstvo primi zahtjev i Studiju od podnosioca zahtjeva, dužno je pribaviti stručno mišljenje Komisije. To mišljenje Komisija daje na osnovu pregleda i analize Studije i dokumentacije uz Studiju, kao i svih odredaba od čl. 3. do 16. ovog pravilnika.
2. Komisija će zatraženo mišljenje izraditi u roku od 30 dana od dana prijema zahtjeva.
3. Ako Federalno ministarstvo, na osnovu stručnog mišljenja Komisije, utvrdi da Studija sadrži nedostatke koje je moguće otkloniti, zatražit će od podnositelja zahtjeva da u primjerenom roku uočene nedostatke otkloni.
4. Ako podnositelj zahtjeva, u ostavljenom roku, ne otkloni uočene nedostatke Studije, podnešeni zahtjev se rješava na osnovu dostavljene Studije i druge dokumentacije.
5. Dopunu Studije i druge podatke koje podnositelj zahtjeva naknadno dostavi, Federalno ministarstvo upućuje Komisiji na dodatno mišljenje.

**Član 22.**  
**(Mišljenje javnosti)**

1. Kada Federalno ministarstvo primi zahtjev i Studiju od podnosioca zahtjeva za izdavanje dozvole, dužano je pribaviti mišljenje javnosti. To mišljenje javnosti pribavlja se putem upoznavanja javnosti sa osnovnim pitanjima iz zahtjeva i sažetka Studije.
2. Osnovna pitanja iz stava (1) ovog člana, objavljuju se na službenoj stranici Federalnog ministarstva.
3. Mišljenje javnosti iz stava (2) ovog člana, može se pribaviti u pismenoj formi ili elektronskim putem.
4. Postupak pribavljanja mišljenja javnosti traje 30 dana od dana objave zahtjeva i sažetka Studije na službenoj internetskoj stranici Federalnog ministarstva.

**Član 23.**

**(Izdavanje dozvole)**

1. Federalno ministarstvo donosi rješenje kojim se izdaje dozvola kako je utvrđeno u članu 77. stav 4. Zakona, Federalno ministarstvo dozvolu izdaje rješenjem.
2. Rješenje o davanju dozvole se donosi na osnovu podataka koji su sadržani u Studiji, razmatranja ocjene stručnog mišljenja Komisije iz člana 20. kao i pribavljenog mišljenja javnosti iz člana 22. ovog pravilnika i uz prethodno pribavljenu saglasnost Federalnog ministarstva poljoprivrede, vodoprivrede i šumarstva kako je utvrđeno u članu 77. stav 4. Zakona.
3. Kada se putem ocjene podataka iz Studije i mišljenja Komisije i javnosti iz stava (2) ovog člana, utvrdi da su ispunjeni uslovi, donosi se rješenje o izdavanju dozvole ili rješenje kojim se odbija zahtjev za izdavanje dozvole.
4. Rješenje o izdavanju dozvole donosi se u slučaju kada se, u skladu sa odredbom stava (3) ovog člana, utvrdi da su ispunjeni propisani uslovi za uvođenje, ponovno uvođenje ili uzgoj vrsta, koje je sadržano u podnešenom zahtjevu stranke, a ako se utvrdi da nisu ispunjeni svi propisani uslovi, donosi se rješenje kojim se odbija zahtjev stranke za izdavanje dozvole.
5. Rješenje o izdavanju dozvole obavezno sadrži propisane uslove zaštite prirode.

**POGLAVLJE IV. NAKNADE I TROŠKOVI POSTUPKA I EVIDENCIJA**

**Član 24.**

**(Naknada za rad Komisije)**

1. Članovima Komisije iz člana 20. ovog pravilnika, pripada naknada za rad u Komisiji.
2. Naknada za rad članova Komisije iznosi 15% prosječne mjesečne neto plaće po zaposlenom ostvarene na nivou Federacije BiH za posljednje tromjesečje za jedan norma dan rada na ocjeni Studije, po pojedincu.
3. Broj norma dana i iznos naknade utvrđuje se rješenjem koje donosi federalna ministrica okoliša i turizma.

**Član 25.**

**(Troškovi postupka)**

1. U skladu sa članom 77. stav 6. Zakona, troškove izrade Studije i provođenja postupka procjene rizika introdukcije (unošenja) na prirodu, koje se vrši na način utvrđen ovim pravilnikom, snosi pravno ili fizičko lice koje je podnijelo zahtjev za izdavanje dozvole.
2. Troškovi postupka iz stava (1) ovog člana, odnose se na sve radnje izrade Studije i provođenja postupka procjene rizika, koje se mogu izvoditi samo putem određenog iznosa finansijskih sredstava, kao što je kopiranje i distribucija dokumentacije, održavanje stručnih sastanaka, i troškovi dolazaka na te sastanke i druge slične radnje.
3. Troškove iz stava (2) ovog člana, utvrđuje Federalno ministarstvo, posebno za rješavanje svakog podnešenog zahtjeva.

**Član 26.**

**(Vijeme uplate naknade i troškova postupka)**

Podnosilac zahtjeva je dužan uplatiti ukupan iznos naknade za rad članova Komisije iz člana 20. ovog pravilnika u roku od sedam dana od dana prijema rješenja o ocjeni Studije, a troškovi postupka uplaćuju se prije prijema rješenja o davanju dozvole.

**Član 27.**  
**(Evidencija izdatih dozvola)**

1. Federalno ministarstvo vodi evidenciju izdatih dozvola iz člana 23. ovog pravilnika.
2. Evidencija izdatih dozvola sadrži sljedeće podatke:
3. klasa, broj i datum izdavanja rješenja o davanju dozvole,
4. naziv vrste, uključujući tačan taksonomski status,
5. broj ili količinu jedinki koje su uvedene ili se uzgajaju,
6. tačnu lokaciju uvođenja, ponovnog uvođenja ili uzgoja,
7. svrhu uvođenja, ponovnog uvođenja ili uzgoja,
8. naziv i sjedište pravne osobe, odnosno ime, prezime i prebivalište fizičke osobe podnositelja zahtjeva,
9. naziv i adresu izrađivača Studije, te
10. rok na koji je izdata dozvola.
11. Evidencija o izdatim dozvolama se čuva trajno.
12. Javnost ima pravo pristupa podacima iz evidencije.
13. Evidencija iz stava (2) ovog člana, vodi se na Obrascu broj 2. koji se nalazi u prilogu ovog pravilnika i čini njegov sastavni dio.

**POGLAVLJE V. INSPEKCIJSKI NADZOR**

**Član 28.**  
**(Inspekcijski nadzor)**

Inspekcijski nadzor nad provođenjem ovog pravilnika vrši federalni inspektor zaštite prirode, u skladu sa odredbama o inspekcijskom nadzoru koje su utvrđene Zakonom.

**POGLAVLJE VI. PRELAZNE I ZAVRŠNE ODREDBE**

**Član 29.**

**(Okončanje ranije podnešenih zahtjeva)**

Zahtjevi za dobijanje dozvole podnešeni ranije koji nisu okončani do dana stupanja na snagu ovog pravilnika, okončaće se u skladu sa pravilnikom koji je važio do dana stupanja na snagu ovog pravilnika.

**Član 30.**

**(Prestanak važenja pravilnika)**

Danom stupanja na snagu ovog pravilnika, prestaje da važi Pravilnik o načinu provođenja procjene rizika i izrade studije procjene rizika uvođenja, ponovnog uvođenja i uzgoja stranih vrsta i postupak izdavanja dozvole za unošenje stranih vrsta u Federaciju Bosne i Hercegovine („Službene novine Federacije BiH", br. 102/15 i 78/19).

**Član 31.**  
**(Stupanje na snagu Pravilnika)**

Ovaj pravilnik stupa na snagu osmog dana od dana objave u "Službenim novinama Federacije BiH".

Broj: Ministrica   
datum: \_\_\_\_\_\_\_\_\_ 2025. godine dr.sc. Nasiha Pozder  
Sarajevo

**Obrazac broj 1.**

|  |  |
| --- | --- |
| **ZAHTJEV**  **ZA IZDAVANJE DOZVOLE ZA UVOĐENJE, PONOVNO UVOĐENJE ILI UZGOJ VRSTE**  U skladu sa odredbom člana 18. Pravilnika, zahtjev sadrži sljedeće: | |
|  | Naziv i sjedište pravne osobe - podnosioca zahtjeva |
|  | |
|  | Ime i prezime i prebivalište fizičke osobe – podnositelja zahtjeva |
|  | |
|  | Naučni naziv vrste i naziv na lokalnom jeziku, ako postoji |
|  | |
|  | Svrha uvođenja, ponovnog uvođenja ili uzgoja vrste |
|  | |
|  | Broj i količina jedinki divlje vrste, koje će se uvoditi, ponovno uvoditi ili uzgajati, njihove razvojne stadije i oblike, a za životinjske vrste i pol te starost jedinki koje će se uvoditi, ponovno uvoditi ili uzgajati |
|  | |
|  | Porijeklo jedinki |
|  | |
|  | Način uvođenja, ponovnog uvođenja ili uzgoja, uključujući vremenski raspored tokom godine |
|  | |
|  | Opis mjesta uzgoja s posebnim naglaskom na ograničenja koja sprječavaju ulazak i/ili izlazak jedinki iste ili druge vrste i/ili bijeg jedinki koje se uzgajaju, njihovih potomaka ili rasplodnih stanica i drugih rasplodnih oblika, u neposredni okoliš |
|  | |
|  | Predviđenu veličinu područja s tačnom lokacijom uvođenja, ponovnog uvođenja ili uzgoja. |
|  | |
|  | Datum i mjesto podnošenja zahtjeva |
|  | |
|  | Podnosilac zahtjeva  Ime i prezime |
|  | **Prilog:**  Studija o procjeni rizika od \_\_\_\_\_\_\_\_\_\_\_\_\_\_\_\_\_\_\_\_ godine. |

**Obrazac broj 2.**

|  |  |  |
| --- | --- | --- |
| **EVIDENCIJA IZDATIH DOZVOLA**  (član 27. Pravilnika) | | |
|  | Klasa, broj i datum izdavanja rješenja o davanju dozvole |  |
|  | Naziv vrste, uključujući tačan taksonomski status |  |
|  | Broj ili količina jedinki koje su uvedene ili se uzgajaju |  |
|  | Tačna lokaciju uvođenja, ponovnog uvođenja ili uzgoja |  |
|  | Svrha uvođenja, ponovnog uvođenja ili uzgoja |  |
|  | Naziv i sjedište pravne osobe, odnosno ime, prezime i prebivalište fizičke osobe podnositelja zahtjeva |  |
|  | Naziv i adresa izrađivača Studije |  |
|  | Rok na koji je izdata dozvola |  |